มิตรแท้กระตุ้นตลาด คุยตัวแทนดันเบี้ย
มิตรแท้ประกันภัยเดินสายกระตุ้นกำลังซื้อทั่วประเทศ ดันเบี้ยรับรวมปีนี้โต 10% แตะ 3,000 ล้าน
25 ก.พ. 2560

โพสต์ทูเดย์ - มิตรแท้ประกันภัยเดินสายกระตุ้นกำลังซื้อทั่วประเทศ ดันเบี้ยรับรวมปีนี้โต 10% แตะ 3,000 ล้าน
นายอรัญ ศรีว่องไทย กรรมการบริหารและรองกรรมการผู้จัดการอาวุโส บริษัท มิตรแท้ประกันภัย เปิดเผยว่า ปีนี้บริษัทปรับแผนการทำตลาดใหม่ โดยเริ่มเดินสายกระตุ้นกำลังซื้อผ่านตัวแทนร่วม 2 หมื่นคนทั่วประเทศตั้งแต่เดือน ม.ค.ที่ผ่านมา จากเดิมที่จะเริ่มกระตุ้นกำลังซื้อในช่วงครึ่งปีหลัง เพื่อดูสถานการณ์ในช่วง 6 เดือนแรกก่อน
ทั้งนี้ บริษัทตั้งเป้าเบี้ยรับรวมปีนี้เพิ่มขึ้น 10% จากปี 2559 ที่ทำยอดขายได้ 2,748 ล้านบาท เพิ่มขึ้น 5% ต่ำกว่าเป้าที่วางไว้ 3,065 ล้านบาท แต่สูงกว่าการเติบโตของอุตสาหกรรมโดยรวม ขณะที่อัตราความเสียหายต่อเบี้ยประกันภัยสูงขึ้นมาก ปีนี้จึงพยายามคุมไว้ไม่ให้เกิน 60% จากเดิม 55% สาเหตุที่เพิ่มเพราะค่าสินไหมทดแทนประกันภัยภาคบังคับสูงขึ้น ขณะที่ประกันภัยรถภาคสมัครใจมีการแข่งขันด้านราคา ต้นทุนในการซ่อมสูงขึ้น
อย่างไรก็ตาม จากการให้บริการสินไหมออนไลน์ ทำให้บริการจ่ายค่าสินไหมทดแทนมีความถูกต้องและรวดเร็ว บางรายสามารถจ่ายสินไหมในที่เกิดเหตุ หรือใน 7 วัน และไม่เกิน 15 วัน สร้างความพอใจให้กับตัวแทน เพราะให้บริการลูกค้าได้ทันใจ
“ระบบให้บริการสินไหมออนไลน์ สร้างความมั่นใจให้พนักงานเคลมมากขึ้น เพราะมีผู้เชี่ยวชาญด้านเงื่อนไขทางกฎหมายให้คำแนะนำ บริษัทมั่นใจว่าให้บริการไม่ผิดพลาด ตัวแทนก็กล้าขยายตลาดเต็มที่” นายอรัญ กล่าว